ET Euroopa Liidu Teataja C 44/24

Teadaanne Hiina Rahvavabariigist pärit jalgrataste impordi suhtes kohaldatavate dumpinguvastaste meetmete osalise vahepealse läbivaatamise algatamise kohta

(2005/C 44/14)

Komisjon on saanud osalise vahepealse läbivaatamise taotluse vastavalt nõukogu määruse (EÜ) nr 384/96 (edaspidi “algmäärus”) artikli 11 lõikele 3. (1)

1. Läbivaatamistaotlus

Taotluse esitas Hiina Rahvavabariigi ekspordiettevõte Giant China Co. Ltd (edaspidi “taotleja”).

2. Toode

Läbivaatamisele kuuluvad tooted on CN-koodide 8712 00 10, 8712 00 30 ja 8712 00 80 alla kuuluvad Hiina Rahvavabariigist pärit mootorita jalgrattad, sh kolmerattalised veojalgrattad (edaspidi “asjaomane toode”). CN-koodid on esitatud üksnes teavitamise eesmärgil.

3. Praegu kohaldatavad meetmed

Praegu kohaldatav meede on nõukogu määrusega (EÜ) nr 1524/2000 (2) kehtestatud lõplik dumpinguvastane tollimaks.

4. Läbivaatamise põhjused

a) Taotleja

Artikli 11 lõike 3 kohane taotlus põhineb taotleja esitatud esmapilgul usutavatel tõenditel selle kohta, et meetmete võtmise aluseks olnud asjaolud on muutunud ning kõnealused muutused on püsiva iseloomuga.

Taotleja väidab, et turumajanduslikku staatust puudutavad asjaolud on oluliselt muutunud ja et kui meetmed põhineksid andmetel, mis hõlmaksid eksporti Euroopa Liidu uutesse liikmesriikidesse, erineksid need praegustest märkimisväärselt. Lisaks on taotleja esitanud tõendid, mis näitavad, et ettevõtte kuludel/siseturu hindadel põhineva kauba normaalväärtuse võrdlemisel ettevõtte laienenud Euroopa Liitu eksporditava kauba hindadega selgub, et dumpingu määr on märgatavalt madalam kui praegu kohaldatavate meetmete aluseks olev määr. Seega ei ole meetmed praegusel tasemel, mis põhineb varasemal dumpingu määral, enam dumpingu korvamiseks vajalikud.

b) Muud taotlused

Komisjon palub, et ka teised Hiina tootjad annaksid viivitamatult teada, kas nad soovivad uut dumpingumarginaali, mille arvutamisel lähtutakse ekspordist laienenud ühendusse. Taotluste suhtes vastu võetav otsus avaldatakse Euroopa Liidu Teatajas.

5. Dumpingu kindlaksmääramise menetlus

Olles konsulteerinud nõuandekomiteega ja leidnud, et esitatud tõenditest osalise vahepealse läbivaatamise algatamiseks piisab, algatab komisjon käesolevaga kooskõlas algmääruse artikli 11 lõikega 3 läbivaatamise, eesmärgiga teha kindlaks, kas taotleja tegutseb algmääruse artikli 2 lõike 7 punktis c määratletud turumajanduse tingimustes või kas taotleja vastab nõuetele, mille kohaselt saab tema suhtes vastavalt algmääruse artikli 9 lõikele 5 kehtestada individuaalse tollimaksu.

Kui leitakse, et taotleja tegutseb turumajanduse tingimustes või vastab individuaalse tollimaksu kehtestamise nõuetele, määratakse taotlejale seejärel individuaalne dumpingumarginaal ning dumpingu avastamise korral tollimaksumäär, mida kohaldatakse asjaomase toote ühendusse importimise suhtes.

Uurimise käigus hinnatakse hetkel kohaldatavate meetmete jätkamise, lõpetamise või muutmise vajadust lõikes 1 nimetatud taotleja suhtes.

a) Küsimustikud

Uurimise seisukohast vajaliku teabe saamiseks saadab komisjon taotlejale ja Hiina ametiasutustele küsimustikud. Teave ja tõendusmaterjal peavad komisjonile laekuma käesoleva teadaande lõike 6 punkti a alapunktis i sätestatud tähtaja jooksul.

b) Teabe kogumine ja poolte ärakuulamine

Kõigil huvitatud isikutel palutakse teha teatavaks oma seisukohad, täiendada küsimustiku vastuseid muu teabega ja esitada tõendusmaterjali. Teave ja tõendusmaterjal peavad komisjonile laekuma käesoleva teadaande lõike 6 punkti a alapunktis i sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjused. Taotlus tuleb esitada käesoleva teadaande lõike 6 punkti a alapunktis ii sätestatud tähtaja jooksul.

c) Turumajanduslik staatus

Kui taotleja esitab piisavalt tõendeid, mis näitavad, et ta töötab turumajanduse tingimustes ja vastab seega algmääruse artikli 2 lõike 7 punktis c sätestatud kriteeriumidele, määratakse normaalväärtus kindlaks vastavalt algmääruse artikli 2 lõike 7 punktile b. Selleks tuleb esitada käesoleva teadaande lõike 6 punktis b sätestatud eritähtaja jooksul nõuetekohaselt põhjendatud taotlus. Komisjon saadab taotluse vormid taotlejale ning Hiina Rahvavabariigi ametiasutustele.

d) Turumajandusriigi valik

Kui taotlejale ei omistata turumajanduslikku staatust, ent ta vastab nõudmistele, mille kohaselt saab tema suhtes vastavalt algmääruse artikli 9 lõikele 5 kehtestada individuaalse tollimaksu, kasutatakse Hiina Rahvavabariigi puhul normaalväärtuse määramisel sobivat turumajandusriiki kooskõlas algmääruse artikli 2 lõike 7 punktiga a. Komisjon kavatseb kasutada sel eesmärgil taas Mehhikot, nagu tehti ka eelmise uurimise puhul, mis viis meetmete kehtestamiseni asjaomase toote Hiina Rahvavabariigist importimise suhtes. Huvitatud isikutel palutakse käesolevaga kommenteerida selle valiku sobivust käesoleva teadaande lõike 6 punktis c sätestatud eritähtaja jooksul.

Kui taotlejale omistatakse turumajanduslik staatus, võib komisjon kasutada vajadusel ka sobivas turumajandusriigis arvutatud normaalväärtusega seotud andmeid, nt normaalväärtuse määramiseks vajalike kulu- või hinnategurite asendamiseks, kui Hiina Rahvavabariigis ei ole usaldusväärsed vajalikud andmed kättesaadavad. Ka selleks kavatseb komisjon kasutada Mehhikot.

6. Tähtajad

a) Üldtähtajad

i) Endast teatamiseks, küsimustikule vastamiseks ja mis tahes muu teabe esitamiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on eespool nimetatud ajavahemiku jooksul endast teatanud. Samuti tuleb taotlejal eelnimetatud 40 päeva jooksul esitada vastused küsimustikule.

ii) Ärakuulamine

Peale selle võivad kõik huvitatud isikud sama 40päevase tähtaja jooksul taotleda komisjonilt ärakuulamist.

b) Eritähtaeg turumajandusliku staatuse taotluste esitamiseks

Taotleja käesoleva teadaande lõike 5 punktis c nimetatud nõuetekohaselt põhjendatud turumajandusliku staatuse taotlus peab komisjonile laekuma 21 päeva jooksul pärast teadaande avaldamist Euroopa Liidu Teatajas.

c) Eritähtaeg turumajandusriigi valikuks

Uurimises osalevad isikud võivad esitada märkusi Mehhiko sobivuse kohta turumajandusriigiks normaalväärtuse määramisel Hiina Rahvavabariigi puhul vastavalt käesoleva teadaande lõike 5 punktile d. Need märkused peavad komisjonile laekuma 10 päeva jooksul pärast käesoleva teadaande avaldamist Euroopa Liidu Teatajas.

7. Kirjalikud esildised, küsimustiku vastused ja kirjavahetus

Kõik huvitatud isikute esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti) ning peavad sisaldama huvitatud isiku nime, aadressi, e-posti aadressi ning telefoni- ja faksi- ja/või teleksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Piiratud” (3) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “Kontrollimiseks huvitatud isikutele”.

Komisjoni postiaadress:

Euroopa Komisjon Kaubanduse peadirektoraat B direktoraat Büroo: J -79 5/16 B-1049 Brüssel Faks (+32 2) 295 65 05 Teleks COMEU B 21877

8. Koostööst keeldumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab tõsiselt uurimist, võib vastavalt algmääruse artiklile 18 nii negatiivsed kui ka positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võib toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel, kooskõlas algmääruse artikliga 18, võib tulemus olla isikule ebasoodsam, kui see oleks olnud tema koostöö korral.

(1) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004, (ELT L 77, 13.3.2004, lk 12).

(2) EÜT L 175, 14.7.2000, lk 39.

(3) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. Dokument on konfidentsiaalne vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.